Helmut Metzger

Helmut Metzger, * 6. Juli 1917 in Derkem, † 20. Dezemba 1995 aach in Derkem, waa ä gruuße Pälza Audor. 
 Lewe 
Noom Realschulabschluss 1934 ("es Ääjährisch", "middla Raif") hodda baide Pälzisch Pangsionsooschdald ä Vawaldungsleea gemachd un 1938 die Priefung färde ghowene Dienschd abgleehd.

De Griesch hodda vun Oofang oo midgemachd, denoo wara drai Monad Griechsgfangna. Im Griech hoda 1941 es Ziechlas Helene Luise ghaiad, mid däm wua zwää Sehen ghad hod, 44 un 46.

Aus de Gfangeschafd frai hodda baide Pangsionsooschdald waidagschaffd, bisa als Omdsrad noom Härzinfargd 1977 donn 78 muldimalad friehpangsioniad worre is.

Inde folschnde Joa issa zwische Härzatagge, Nierevasaache, Bääambudadzion un onna Malesse als Mundarddichda un Mensch zu bsunnaschdäre Greeß uffglaafe, echa doßa donn 95 im Krongehaus vaschdorwe is.

 Wärg 
Schun vun Kind oo ons Deglamiere vun Mundardvärsja geweehnd, hodda inde Gfangeschafd die "bund Biehn" gegrind un is mid därre sogaa uf Turnee in onnan Laacha gschiggd worrn - ä grooßi Ärlaichdarung fär ihn selwad - un soi Kolleesche nadialich - awwa aach fär di Gfangne, wu so ä klää bißje Abwegslung griehd hän. 

Schun bald noode Ändlassung hodde Mezgas Helmud oogfonge, zamme midde Londsknächd ufzedrede. Un vun doo on hodda aach nimmi uffghead! Zwische Uffdridde un Berufsärwed hodda alles, wu em uffgfalle is, un alles, wasm soi Uffdridd glehrd hän, aach noch in Bicha gepaggd, ä gonzi, longi Lisd voll, meah als wie mär doo uflisde känne:

 Bicha 
 Trotz allem: Pfälzer Humor (1947)
 Er war Beamter. Heitere Beamtenfibel in Versen (1959)
 Mer sin halt wie mer sin! Ein heiteres Lebensbuch in Pfälzer Mundart (1961)
 Ebbes (1964)
 Die Pfälzer Rass – viel Wein, viel Spass. Ein Mundart-Versbuch (1964)
 Noch Ebbes (1970)
 Die Pälzisch Wei(n)geschicht (1975)
 Der heitere Adolar (1979)
 Die Pälzisch Wei(n)geschicht (überarb. Neuauflage 1980, zusammen mit Karl Heinz)
 Viechereie. Spassig gsat un ernscht gemeent (1980)
 Ur-Pälzisch (1982)
 Alle Sorte Leit: Ein vorwiegend heiteres Versbuch in Pfälzer Mundart (1985, zusammen mit Bruno Kröll) 	
 Ebbes for Patiente. „Medi-zynisches“ in Pfälzer Mundart-Versen (1986)
 Derkemer Worschtmarkt. Geschichte – Geschichten – Gedichte (1986, zusammen mit Kurt Dehn und Karl Heinz)
 De Humor geht vor (1994; Neuauflage 2002, postum)
 Nadur pur (1997, postum)

Awwa ned när Bicha hodda gschriwwe, sunnan aach Heeaschbiel un Biehneschdigga - aach dodevun ä klää Auswahl: 

 Heeaschbiel 
 Rund um den Dürkheimer Wurstmarkt
 Rund um das Dürkheimer Faß
 De Feierwehr-Ball
 Der Hitzkopp-Flori

 Biehnenschdigga 
 Der Hitzkopp-Flori
 Uff de Hochzisch

Noo soinäre Pangsionierung hodda soi humorvollschde Wärge gschaffe un außadäm aach noch inde Schule Pälzisch unnarichd, när fär die Schbrooch zu ärhalde.

 Quell 
Schun inde 80a hodde Helmut Mezga soi Audobiographie begonne un die hodda donn als fordgschriwwe un wia des nimmi gschffd hod, do hod soin Jirge des nodiad. Die Audobiographie hämma geposded griehd un uf die Dischb gsedzd, wose als noch schdeje duud un druf waad, doß wea dändo Ardiggl so ausbaue duud, wiea des jo wais God aach längschd schun vadieend hod.

Kategorie:Pälzer Mundardaudore